U-I-302/02
Natisni
Opravilna št.:
U-I-302/02
Datum odločitve:
20. 5. 2004
ECLI:
ECLI:SI:USRS:2004:U.I.302.02
Akt:
Odlok o ravnanju s komunalnimi odpadki na območju Občine Žirovnica (Uradni vestnik Gorenjske, št. 35/02)
Izrek:
Pobuda za začetek postopka za oceno ustavnosti in zakonitosti Odloka o ravnanju s komunalnimi odpadki na območju Občine Žirovnica (Uradni vestnik Gorenjske, št. 35/02) se zavrne.
Evidenčni stavek:
Ustavno sodišče zavrne pobudo, če od odločitve o njej ni pričakovati rešitve pomembnega pravnega vprašanja.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
Pravna podlaga:
Člen 26.2, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Pavel Bešter,Žirovnica
Datum vloge:
9. 8. 2002
Vrsta odločitve:
sklep
Vrsta rešitve:
zavrnitev
Dokument:
US23477
Dokument v PDF obliki:
U-I-302-02.pdf
119 KB
Prenesite datoteko
U-I-302/02-7
20. 5. 2004
SKLEP
Ustavno sodišče je v postopku za preizkus pobude Pavla Beštra iz Žirovnice na seji dne 20. maja 2004
sklenilo:
Pobuda za začetek postopka za oceno ustavnosti in zakonitosti Odloka o ravnanju s komunalnimi odpadki na območju Občine Žirovnica (Uradni vestnik Gorenjske, št. 35/02) se zavrne.
Obrazložitev
A.
1. Pobudnik vlaga pobudo za oceno ustavnosti in zakonitosti Odloka o ravnanju s komunalnimi odpadki na območju Občine Žirovnica (v nadaljevanju Odlok). Ta nalaga obvezno prepuščanje ostankov komunalnih odpadkov v tipiziranih posodah in zabojnikih za odlaganje komunalnih odpadkov, pod določenimi pogoji pa tudi v tipiziranih vrečkah. Odlok napada, ker naj ne bi omogočal, da se v posebnih razmerah in ne da bi to bilo dražje kot običajno, zbirajo in odvažajo tudi smeti v vrečah, kartonskih škatlah, kantah in drugih podobnih sredstvih, ki bi bila higienično pripravljena. Za majhne količine smeti se pobudniku stroški za posedovanje zabojnikov zdijo preveliki in nepotrebni, način zbiranja odpadkov, kot ga predlaga, pa naj ne bi spreminjal zbiranja na slabše. Odlok naj tudi ne bi urejal uradnega načina označitve zabojnikov, ki bi dokazovala njihovo lastništvo. S tem zatrjuje, da je Odlok v neskladju z načeli pravne države iz 2. člena Ustave zaradi protiustavne pravne praznine. Poleg tega napada dolžnost obvezne uporabe in plačila storitev javne službe, pri čemer ne pove s katero določbo Ustave ali zakona naj bi bila takšna ureditev v neskladju. Svoje odpadke namreč delno kompostira in sežiga, zato ne uporablja storitev javne službe in meni, da jih ni dolžan plačevati. Prav tako dodaja, da je treba Odlok dopolniti z določenim besedilom.
2. Pobudnik zatrjuje pravni interes za vložitev pobude s tem, da plačuje stroške storitev javne službe po izpodbijanem aktu.
Zaradi neplačevanja teh storitev je tudi v sporu z njihovim izvajalcem, zaradi česar ima blokiran račun.
B.
3. Za spremembe in dopolnitve občinskih odlokov ni pristojno Ustavno sodišče, temveč občinski svet.
4. Zakonu o varstvu okolja (Uradni list RS, št. 41/04 - ZVO-1) zbiranje in prevoz komunalnih odpadkov opredeljuje kot obvezno občinsko gospodarsko javno službo (3. točka prvega odstavka 149. člena). Na tej podlagi določa Odlok način in pogoje opravljanja obveznih gospodarskih javnih služb ravnanja s komunalnimi odpadki na območju občine Žirovnica (1. člen). O vprašanju obvezne uporabe javnih dobrin, ki se zagotavljajo z obveznimi gospodarskimi javnimi službami, je Ustavno sodišče že odločilo s sklepom št. U-I-211/99 z dne 10. 10. 2001 (OdlUS X/2, 177). Ker od odločitve o tej pobudi ni pričakovati rešitve pomembnega pravnega vprašanja, jo je Ustavno sodišče zavrnilo.
C
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: podpredsednik dr. Janez Čebulj ter sodnice in sodniki Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj